Ortodoxie 


de Mircea Eliade 


Apusenii se nasc în catolicism. Răsăritenii ajung la Ortodoxie. 


E nevoie de o serie întreagă de experienţe sufleteşti pentru a 
căpăta acea stare de spirit care e ortodoxia. Conştiinţa, funcţionând pe 
toate planurile şi cu toate ramificaţiile, îşi găseşte firesc echilibrul în 
ortodoxie. Nu trebuie să precipităm "convertirea". Ea se va împlini, aşa 
cum înfloresc pomii - când sufletul se va fi îmbogăţit îndeajuns, 
suferind îndeajuns. 

Ortodoxia e, pentru noi, Creştinismul autentic, care trebuie 
actualizat în proaspete şi calde fapte sufleteşti. Trebuie să fim creştini - 
pentru a găsi un sens vieţii, sens care să întreacă simplă umanitate, şi 
să cuprindă din acel suc al metafizicii, care singur ne orientează. 
Creştinismul ne luminează o axă centrală în Univers şi în noi înşine. 
Acele conştiinţe care trăiesc efectiv o viaţă sufletească nu pot 
îndepărta altfel sentimentul tragic al existenţei decât prin creştinism. 
În dreapta şi în stânga nu e decât gol. Alunecăm în gol, şi sfârşim roşi 


de disperare, chinuiţi de o problematică filosofică greşit pusă, sau 
oprindu-ne pe poziţii sceptice, sau evadând într-un păgânism senzual 
care nu poate dărui nici încai uitarea. 

Fireşte, vorbesc aici despre acele puţine conştiinţe de elită, care 
înţeleg să-şi valorifice viaţa şi să o vieţuiască după un tâlc metafizic. 
Conştiinţe care sufereau tragica izolare în faţa unui Destin orb - înainte 
de Hristos. Dar Hristos a coborât asupra omenirii mântuirea. Apariţia 
Lui înseamnă pentru noi axa centrală, nucleul de viaţă, de elan, de 
dragoste, de creaţie. Hristos dovedeşte realitatea transcendentului şi 
posibilitatea de a-l ajunge prin experienţa religioasă. Omul nu mai e 
singur cu soarta. Acele suflete, nefericite, care se ridică deasupra 
fiziologiei şi a instituţiilor civile - nu mai sunt în primejdia disperării. 
Cunoaşterea lui Hristos - deşi de esenţă pur mistică, înfăptuindu-se pe 
plan mistic - transfigurează conştiinţa, o îmbogăţeşte cu roade dulci, 
zemoase. Cel care cunoaşte (iubeşte) pe Hristos - e un om cu măduva 
spinală întreagă. Creştinul înțelege viaţa - fapt de o considerabilă 
însemnătate, ce întrece cu mult comorile ştiinţei şi ale filosofiei! 
Creştinismul stăpâneşte sensul vieţii - care nu e un sens tragic. Sau, în 


orice caz, de un tragic omenesc. 


Să lămurim. Înţelegeţi tragicul insurmontabil al grecului - singur în 
faţa unui destin irațional, imoral, străin? Tragicul creştin e altul: 
neputinta de a rămâne întotdeauna creştin, dualismul carne-duh, 
slăbiciunea care îl târăşte - şi e bine să-l târască - în viaţa păgână, 
senzuala. Tragicul vieţii creştine e fecund. Pentru că pe acest dualism 
dureros carne-duh se întemeiază cel mai mare bine al umanităţii: 
personalitatea. Eu cred că numai un creştin poate avea o 
personalitate, care, pentru mine, înseamnă: echilibrarea într-o sinteză 


originală a celor două tendinţe potrivnice. 


Viaţa creştină înseamnă siguranţa valorii sufleteşti şi a 


permanenţei acestei valori. Aşadar optimism, încredere, drum-drept, 


rodnicie. 


Şi cu toate acestea, astăzi nu oricine poate ajunge ortodox. Sunt 
cauze multe care împiedică cunoaşterea imediată şi intimă a faptului 
creştin. A trecut - între noi şi acele fericite prime secole după lisus - 
istoria. Au trecut, deci, formaţii spirituale care au barat drumul scurt 
către ortodoxie. Dacă voim să rămânem sinceri până la urmă, trebuie 
să mărturisim: acei dintre ortodocşi care au dus o viaţă lipsită de 
nelinişti şi experienţe lăuntrice, nu sunt adevăraţi ortodocşi. Cred, 
poate; dar nu ştiu ce să creadă şi nu cunosc prețuirea credinţei, când 


sufletul se întoarce de pe pustiile învățăturilor lumești. 


Aşadar, noi, ceitineri- vom ajunge, nu ne interesează când, 
creştini ortodocşi. Nu va lipsi nici unul, dintre acei care au gustat 
sensul metafizic al vieţii. Acum - nu am ajuns. Dar ştim că vom ajunge. 
Nu ne e teamă să greşim, păşind alăturea de drum. Pentru că ştim că 
există un drum drept, care ne e menit. 

De altfel, ceea ce e frumos în noi e faptul căutării. Noi căutăm - şi 
suferim pentru această - ceea ce alţii se mulţumeau a primi de la 
preoţi, nu întotdeauna de ispravă, şi uitau apoi într-un fund de suflet. 
Noi voim un creştinism efectiv - adică rezultatul unei experienţe, 
proaspăt, greu de sensuri, cald de viaţă, strălucitor de daruri. Care să 
ne prefacă, să ne facă din oameni - oameni de-ai lui Dumnezeu, adică 
suflete în trupuri, suflete ce cauta să asimileze şi să răspândească 
valori Dumnezeieşti în lumea valorilor bestiale sau, rareori, a valorilor 


omeneşti. 


Ortodoxia ne sileşte să renunţăm la o parte din viaţă? Ortodoxia 
nu ne sileşte la nimic. Faptele pe care le facem sub înrâurirea ei sunt 


fapte fireşti, care nu ne mutilează viaţa - pentru că viziunea acestei 


vieţi e schimbată. Un ortodox poate fi ascet sau păcătos. Ce 
însemnătate poate avea faptul acesta? Experienţa religioasă, 
dragostea către Hristos - rămâne aceeaşi. 


Aşadar, orice drum ar apuca, o conştiinţă contemporană ajunge la 
creştinismul ortodox. Poate lucrul acesta se va împlini târziu, spre 
sfârşit de viaţă tristă. Dar se va împlini. Şi el va fi luminarea de pe 
urmă. Care, la unii, se va rosti: Cred într-unul Dumnezeu. lar la alţii va 
transfigura viaţa, făcând-o rodnică, adâncind-o, lărgind-o şi exaltând-o 
până la proporţii de vis. lar la alţii, luminarea va aduce hotărârea 
renunţării la viaţă. Renunţarea eroică, pe care toţi trebuie s-o jinduim, 
şi către care nu se înaltă decât personalităţile autentice şi crunt 


încercate în lume. 

